15 حيلة هتساعدك تنضفي البيت بشكل اسرع وبطريقة سهلة وفعالة
كلنا بنقضي وقت طويل جدا في تنضيف البيت كل يوم وبتبقى مهمة متعبة علينا, عشان كده النهاردة جايبين لبنات حوا نصايح وحيل للتنضيف هتسهل عليكي المهمة دي وتخليكي تنضفي البيت بشكل اسرع وبطريقة فعالة من غير وقت ولا مجهود.
نصايح وحيل للتنضيف:
1- الشراب لتنضيف الشباك:
ممكن تنضفي الشباك بسهولة بالشراب, البسي الشراب في ايدك وامسحي بيه فتحات الشباك, هيسهل عليكي التنضيف ويخليكي تخلصي اسرع.
2- الورق الفويل لتنضيف صواني المعجنات:
لما بنعمل اي حاجة فيها عجين بيلزق في الصينية ومش بيطلع معانا بسهولة, لكن الحيلة دي هتخليكي تنضفيها بشكل اسرع, حطي اي منظف سائل في الصينية, كرمشي ورقة فويل على شكل كورة كده وادعكي بيها الصينية هتنضفها اسرع.
3- الكاتشب لتلميع النحاس:
لو عندك اي حاجة نحاي لونها غير ولمعتها اتطفت, حطي عليها شوية كاتشب وبسفنجة ناعمة افركيها في حركات دائرية, وبعدين امسحيها بقطعة قماش وبعدها اغسليها بالمية, ولو النحاس قديم اوي ممكن تستخدمي شوية ملح مع الكاتشب.
4- صودا الخبز والخل لتنضيف الشباك:
زوايا الشباك بيبقى فيها دايما تراب بيكون صعب نوصلها او ننضفها, وعشان تنضفيها بسهولة حطي في الزوايا شوية من صودا الخبز وخل ابيض, وسيبيه من 5 – 10 دقايق, وبفرشة سنان ادعكي الزوايا والاماكن الضيقة, وبعدين امسحية بمنديل او قطعة قماش.
5- المناديل والخل لتنضيف التواليت:
صبي شوية خل على ورق مناديل وحطيها في التواليت وسيبيها كام ساعة, وبعد كده كل اللي هتعمليه انك هتشيلي المناديل هتلاقي المكان نضف من البقع.
6- معجون الاسنان لتلميع الحنفيات:
عشان تخلي الحنفيات ترجع تلمع وتتخلصي من اي بقع عليها, حطي عليها معجون اسنان وامسحيها بسفنجة او قطعة قماش.
7- الجوانتي المطاط لتنضيف الفرش الناعم:
لو عندك حيوانات اليفة في البيت وبتعاني من شعرهم على الفرش, بكل بساطة ممكن تلبسي جوانتي مطاط من اللي بنستخدمه في التنضيف وامسحي بيها الفرش هتلقط كل الشعر وحتى التراب.
8- كريم الحلاقة لتنضيف الستانلس ستيل:
عشان تنضفي الستانلس ستيل والحنفيات, استخدمي كريم الحلاقة الرجالي عليها وامسحيها بسفنجة او قطعة قماش, وممكن كمان تستخدمي كريم الحلاقة لتنضيف بقع السجاد.
9- عين الجمل لاصلاح خدوش الخشب:
لو عندك اي اثاث خشب عليه خدوش ممكن تتخلصي منها بسهولة باستخدام عين الجمل لانه بيحتوي على زيوت بتساعد على اصلاح خدوش الخشب, هاتي عين الجمل وافركي بيها مكان الخدش وبعدها امسحيه بقطعة قماش جافة وناعمة هتلاقيه الخدوش والعلامات اختفت.
10- الكحول لتلميع الاجهزة:
الاجهزة زي البوتاجاز, الميكروويف, الكاتل, او اي سطح عندك مصنوع من الستانلس ستيل ممكن تنضفيه بالكحول, حطي كام نقطة كحول على قطعة قماش ناعمة وامسحي بيها الاجهزة والاسطح.
11- ترتيب الادراج:
بدل ما تسيبي الادراج مكركبة وكل حاجة فوق بعض, ممكن تنظميها بطريقة بسيطة, لو عندك اي علب فاضية ممكن تستخدميها وتحطيها جوه الادراج تنظمي فيها الحاجة, وممكن تستخدمي منظم جاهز ممكن تشتريه من محلات الادوات المنزلية.
12- تنظيم الدولاب:
نفس فكرة المنظم لكن في الدولاب, ممكن تستغلي المساحة وتثبتي المنظم في باب الدولاب وترتبي فيه الحاجات سواء في الحمام او في المطبخ.
13- ترتيب عمودي للهدوم:
الفوط او الهدوم اللي بتخزنيها في الادراج ممكن ترتبيها بشكل عمودي زي ما هو باين في الصورة قدامنا كده, عشان توفري في المساحة والدرج ياخد حاجات اكتر, وكمان هيسهل عليكي انك تلاقي اي حاجة انتي عايزاها من غير ما تطلعي كل الحاجات اللي في الدرج.
14- ترتيب الملايات واكياس المخدات:
طبقي ملاية السرير وحطيها جوه كيس المخدة بتاعها, ورصيهم صفوف في الدولاب في مجموعات فوق بعض زي ما هو باين في الصورة كده.
15- استخدمي حامل الورق والملفات للتخزين:
ممكن تستخدمي حامل الورق والملفات للتخزين في الحمام, او في المطبخ ممكن تخزني فيه البرطمانات والعلب والصواني.
– تجفيف فرشة التنضيف:
بعد ما تخلصي تنضيف التواليت ممكن تحطي فرشة التنضيف بالشكل ده عشان تنشف وتتخلصي من المية اللي فيها.